3 000 кукери разтърсиха Симитли и прогониха злото
Сурвакари и кукери от цяла България оставиха запомняща се следа в снега на стадиона в Симитли и в съзнанието на зрителите. Над 3000 маскирани мъже, жени и деца разтърсиха в събота не само града, но и близкото шосе за Гърция със своите танци. Звън на чанове пък огласи цялата община. Магията на кукерството завладя града на 14-ия фестивал на кукерските и маскарадни игри „Симитлия – Древната земя на кукерите".Страховити маски, уникални костюми, феерия от танци, носии и усмивки, атрактивни образи на попове, младоженци, старци, мечки, мечкари, представяне на български традиции и обичаи. Не липсваха и причудливи и нехарактерни герой като шейх с камила насред зима, няколко бежанци също се озоваха в Симитли, но бяха строго охранявани от полицията.Зло тази година няма как да има в община Симитли. Защото то бе прогонено от сурвакарите, които наричаха за здраве на хората, за берекет в нивите. Зрителите не спряха да снимат с телефони, фотоапарати и видеокамери шоуто на кукерите в Симитли, в което участваха от деца на 2 години до пенсионери на 85 години. „Този наш празник е крепост на българщината, на българския дух. Да живее Симитли, Бог да пази България. На многая лета", поздрави всички кметът на община Симитли – Апостол Апостолов.На стадиона се редуваха различни обичаи, претворени от талантливите сурвакари. Никак не бе случайно, че група „Веселяци" от Петрич даде старт на уникалния парад на сурвакарите. Палитрата от пресъздадени с чувство за хумор образи бе огромна и създаде много емоции и радост на зрителите. „За хората в нашата община да си кукер е начин на живот. Не пестим нито време, нито нерви, нито пари, за да сме всяка година с нови костюми и да представяме нови сценки и обичаи.Традицията се пренася от деди и бащи на внуци и синове", категорични бяха местните. На стадиона се появи и Райна Княгиня, която развя знамето „Свобода или смърт". Не мина и без гръм от черешовото топче. Това бе знак, че кукерската традиция ще пребъде. Защото децата с всяка изминала година са все повече. И го правят от сърце и душа. Защото станеш ли кукер, то е до живот. „Да си кукер е магия, не усещаш студ, сняг, дъжд, а само тръпката, че си част от тази изконна българска традиция", увериха участниците в кукерското дефиле. Източник: Стандарт Следваща статия:Ванга четяла вестника с длан Коментари Видео на деня